
RAEANNE THAYNE

Vårfølelser

OVERSATT AV Kati Indrefjord

–LIVET I HOPE’S CROSSING–


Kjære leser!

Jeg ble nylig spurt om hvorfor så mange av skikkelsene i bøkene mine har lidd så forferdelig. Hva i all verden… Stemte det? Jeg kikket gjennom de siste bøkene mine, og jeg innså at jeg faktisk skriver mye om mennesker som har hatt det tøft. De har mistet en ektefelle, opplevd ufrivillig barnløshet, vært utsatt for en fryktelig ulykke eller sett et barn bli skadet. Hmm. Her var det sannelig et mønster!



Da jeg gravde litt dypere i dette, var det ikke så overraskende. Jeg synes det er inspirerende å skrive om mennesker som har opplevd vanskelige ting og likevel har klart å komme over det, som har gått videre i livet og funnet gleden på ny. Det gir meg mot å se de mange jeg selv kjenner som klarer å møte motgang med verdighet, og som kommer ut på den andre siden med en ny styrke.



Det er akkurat slik Maura McKnight-Parker er. Hun opplevde et ubeskrivelig tap da hennes tenåringsdatter døde. Hun er fristet til å gå i skjul med smerten sin, men hun har en familie å ta seg av og en bedrift å drive, og hun tvinger seg til å ta det ene vanskelige steget etter det andre. Da ungdomskjæresten Jackson Lange dukker opp i livet hennes, begynner isen rundt hjertet hennes å smelte.



Jeg hadde stor glede av å skrive historien om Maura og Jack. Jeg felte noen tårer i medfølelse med en mor og hennes lidelse, men jeg smilte også mer enn jeg noen gang har gjort under skrivingen. Det er en historie fylt av sødme og latter, og den helbredende kraften som bare kjærligheten har.

RaeAnne




Til medlemmene i Utah-avdelingen av Romance Writers of America. Dere inspirerer meg med deres innsatsvilje, entusiasme og talent, og jeg vil alltid være glad

for å ha dere som venner.


KAPITTEL 1

Glem juleferien. I år ville Maura McKnight helst ha ferie fra hele julen. Ville det ikke vært deilig om hun bare kunne krøpet inn i en varm hule et sted og sovet seg gjennom høytiden?

Maura sukket og så seg om i den hyggelige kroken der hun hadde samlet flere av de myke sofaene og stolene som vanligvis sto spredt rundt i lokalet i den kombinerte bokhandelen og kafeen. Alt så ut til å være klart til julefesten for lesesirkelen «Books and Bites», og for gaveutvekslingen i kveld.

Småsnacks? Jepp. Popkorn, nøtter og småsjokolader sto klare i juleskålene, og hun hadde til og med funnet fram juleserviset sitt.

Pynt? Jepp. Ikke mye som trengte å gjøres, siden lokalet lenge hadde stått pyntet med et kunstig juletre i blått, hvitt og sølvtoner. Snøflak og julepynt i samme fargeskala dinglet fra taket og danset lett i vinddraget når noen åpnet ytterdøren.

Gaver? Jepp. Hun hadde satt fram et lite bord-juletre med munnblåst glasspynt til hvert av medlemmene i lesesirkelen. De var spesialbestilt fra en glasskunstner som hadde galleri i byen.

Dessuten hadde hun tilbrakt de siste dagene med å renske opp i alle hyller og kasser på kontoret, og hadde laget gaveposer til alle medlemmene i lesesirkelen. Posene var fulle av smaksprøver på te og kaffe, og noen av bokmerkene, notatblokkene og de andre småtingene som forfattere og forlag stadig sendte til butikken.

Trass i det inngrodde ønsket om å krype inn i huset sitt og bli der i julen, som en rev i hiet sitt, hadde hun jobbet i to dager for at denne festen skulle bli vellykket. Det var som å legge ut lokkemat for å lure sine venner og familiemedlemmer til å tro at hun var på vei videre i livet, etter det siste året som hadde vært så forferdelig. Skulle hun få dem til å tro det, måtte hun gjøre et overbevisende inntrykk.

Da ville de kanskje endelig trekke seg litt unna og gi henne plass til å finne sin egen vei videre.

–Hva synes du? spurte hun April Herrera, som var i ferd med å tømme oppvaskmaskinen for kaffekopper.

Nestlederen for kafé-delen av forretningen hennes kikket henrykt på arrangementet. Det begeistrede uttrykket harmonerte ikke helt med det hennafargede håret, de smale øyenbrynene og diamant-piercingene. Den lange silkeundertrøyen hun hadde under barista-skjorten og forkleet, skjulte de fleste tatoveringene hun hadde på armene.

Skulle en dømt etter utseendet, ville en kanskje trodd at April var en kyniker og en villstyring. I virkeligheten var hun omtrent det skjønneste mennesket Maura visste om. Og ikke minst var hun smart, jobbet hardt og var flink til å forstå hva kundene ønsket.

–Det er kjempefint her. Perfekt. Dere kommer til å få det så hyggelig.

Maura var litt svak for opprørske jenter, antagelig fordi hun selv hadde vært en av dem for et helt liv siden. –Er du sikker på at du ikke kan bli med?

–Jeg skulle gjerne vært her. Det er alltid gøy med lesesirkelen. Moren din får meg til å le, og det er så morsomt å se Ruth og Claire sammen. Har de noen gang ment det samme om en bok?

–Sjelden, svarte hun. Og ikke om så mye annet heller. Ruth Tatum arbeidet i bokhendelen, og hun og datteren hennes hadde noe som i beste fall kunne beskrives som et komplisert forhold. –Jeg synes du bør bli med. Alle vil gjerne ha deg her igjen. Det var veldig gode kommentarer du kom med til den siste boken.

–Men jeg kan dessverre ikke. Jeg må stikke så snart Josh kommer. Dette er første gang jeg skal ut på ski om natten sammen med laget.

–Hvordan går det med det prosjektet? spurte Maura.

–Veldig fint, sa April og lyste opp. –Jeg tror de snart vil sette meg inn i regulær tjeneste.

April var på opplæring for å delta i skipatruljen, og hun gikk også på kurs for etter hvert å bli ambulansemedarbeider. Maura skjønte ikke hvordan hun klarte å få tid til både jobb, opplæring og en to år gammel sønn som hun var alenemor til. Kanskje det også var en av grunnene til at hun hadde tatt April under sine vinger –hun forsto hva det ville si å være en ung, enslig forsørger som forsøkte å overleve.

–Det er fantastisk. Bare si fra hvis du har behov for å endre på arbeidstidene dine her. Jeg er fleksibel. Og jeg sitter gjerne barnevakt for Trek når som helst.

–Takk for det, Maura.

–Kanskje du kan komme på lesesirkelmøtet i januar, hvis du får klemt inn litt tid til det.

–Det er klart, sa April og skulle til å si noe mer, men en kunde ved kaffedisken ringte med den lille bjellen, og hun vinket til Maura som for å si «senere» mens hun gikk for å ta bestillingen.

Maura ventet med lengsel på at det skulle bli januar, at hun endelig kunne starte på et nytt år. Når julegalskapen var over, kunne hun kanskje slippe litt av presset hun følte tvang henne til å oppføre seg som om alt var i orden, trass i at hun var som stivfrosset innvendig.

Hun tok enda en skål med krydrede nøtter og satte den på et bord, og flyttet en skål med peppermyntedrops til et annet sted. Det var både til glede og til bry å ha venner og familie rundt seg her i Hope’s Crossing. Hun visste at de var glade i henne og tenkte på henne. Hun forsto bekymringen deres, og var takknemlig for omtanken, men det ble så rent for mye at hun ble utmattet.

Det føltes iblant som om hun var blitt begravd levende under et snøskred. Det lå over henne, tungt og kvelende, og det eneste hun ønsket, var å få luft.

Selv den lille bungalowen hennes i Mountain Laurel Road ville snart slutte å være hennes trygge havn. Om noen dager kom datteren Sage hjem fra college for å være hos henne i julen, og det betydde enda et par vaktsomme øyne.

Hun skulle klare det. Bare noen uker til med å late som, og så kunne hun få ha de kalde januarkveldene for seg selv.

Hun så seg rundt for siste gang og kom på at hun hadde glemt å ta med noen eksemplarer av månedens bok, i tilfelle noen hadde glemt sin egen. Det sto flere stykker i utstillingen, husket hun og skyndte seg i den retningen.

Det snødde lett utenfor utstillingsvinduet. De store, lubne snøflakene fanget opp fargene fra julelysene i resten av hovedgaten. Hope’s Crossing var virkelig vakker som et postkort ved juletider, og de forretningsdrivende i byen gjorde sitt beste for at gatene skulle skinne av gammeldags sjarm. Nesten alle butikkene hadde et lysarrangement i vinduet. Hun hadde anskaffet istapper med LED-lys. Det så ut som det dryppet vann fra dem.

Innsatsen så ut til å betale seg. Butikken hennes var full av kunder, og etter folkemengden utenfor på en torsdag kveld, var det samme tilfelle i de andre butikkene i gaten.

En SUV kjørte inn på den siste ledige parkeringsplassen foran kafeen tvers over gaten, litt nedenfor henne. En mann i skinnjakke og jeans kom ut av bilen, og snøflakene begynte straks å lande på det bølgete, mørke håret og på skuldrene av den kakaobrune jakken. Han så våken og strøken ut.

Alle hun hadde invitert, ville snart være her, og hun burde legge siste hånd på verket hun hadde skapt. Men av en eller annen grunn var det noe som fascinerte henne ved denne mannen hun så vidt kunne se.

Det var noe ved ham –den bestemte haken, måten han beveget seg på –som fikk henne til å tenke på sin første kjæreste. Jackson Lange, så sexy og så farlig, ung og sint, og usedvanlig smart.

Hun tenkte sjelden på Jack lenger, bortsett fra når hans usympatiske far en sjelden gang kom inn i butikken. Hvorfor skulle hun kaste bort tid på ham nå, når hun hadde så mye å gjøre?

Mannen gikk rundt på den andre siden av bilen for å slippe ut noen på passasjersiden, en gestus hun så litt for sjelden. Hun var nysgjerrig på hvem han hadde med seg i bilen, men før hun fikk et glimt av kvinnen, gikk butikkdøren opp. Claire og Evie kom inn, og tok med seg lukten av snø og av jul. Latteren deres var vakrere enn noen julesang.

–Ja, jeg vet det, sa Claire. –Det var det jeg sa til ham også. Men dette er hans første jul som stefar. Han gleder seg mer enn Owen og Macy gjør. Jeg har gjemt gavene fem-seks ganger, og han finner dem hver gang.

–Hva hadde du ventet da? spurte Evie og viklet seg ut av det håndstrikkede skjerfet. –Han er utdannet etterforsker. Det er sånt han kan.

De to hadde sikkert spasert fra perlebutikken som Claire eide, et kvartal lenger nede i gaten. Evie leide leiligheten i etasjen over Claire. For øyeblikket. Evie var sammen med Brodie Thorne, sønn av hennes venninne Katherine, og det ante Maura at forholdet utviklet seg raskt.

De myke, vakre ansiktstrekkene til Claire lyste opp da hun fikk se henne. –Å, Maura, det er blitt så nydelig her i butikken. Hver dag når jeg kommer inn her for å drikke kaffe, prøver jeg å få sagt det, men du står aldri stille lenge nok.

–Moren din har gjort mye av jobben. Det var hennes idé å henge opp alle snøkrystallene og julepynten. Er det ikke fint?

Ruth hadde jobbet i bokhandelen i flere måneder, men det var stadig like overraskende for Claire. Maura forsto henne. Ingen ble mer forbauset enn Maura da Ruth tilbød seg å hjelpe henne en kort periode da livet var som mørkest, og tjenesten hadde blitt til en varig ordning til glede for alle.

–Ruth er en utmerket medarbeider, forsikret hun Claire. –Hun jobber hardt, hun er pålitelig, og iblant får hun sånne uventete, geniale innfall.

–Og her kommer hun, erklærte Evie.

Ganske riktig, like etter kom Ruth inn sammen med Mauras mor, Mary Ella, og Katherine Thorne. Janie Hamilton var sammen med dem. Hun hadde nettopp flyttet til byen, og var enda en fortapt sjel som Katherine hadde tatt under sine vinger. Like bak dem kom Charlotte Caine som eide godteributikken.

Maura trakk pusten dypt og tok på seg det blide uttrykket sitt, det påtatte smilet som hadde blitt nesten naturlig for henne siden verden forandret seg for henne åtte måneder tidligere. –Velkommen, alle sammen. Jeg er så glad dere kunne komme.

Hun gikk bort for å klemme dem i tur og orden, og alle begynte å ta av seg jakker og sjal og luer, som pingviner som feller fjærdrakten. Det så ut som om alle hadde iført seg julestasen, det var blanke bluser, julemønstrede skjerf, store øredobber og halssmykker.

Maura følte seg kjedelig i den semskede skinnjakken, den kremhvite blusen og jeansene, selv om hun hadde på seg et av yndlingssmykkene sine, som hun hadde laget på String Fever sist år.

–Kommer ikke Alex? spurte hun.

–Angie skal hente henne, forklarte moren hennes. –De sendte meg nettopp en tekstmelding om at de var sent ute. Som vanlig.

–Det var jo en lettelse. Hun skal ha med seg desserten. De deilige gresskar-kakene hun lager.

–De med kanelglasur? Hurra! sa Claire. –Jeg skal ikke åle meg inn i en brudekjole flere ganger, så jeg kan kanskje tillate meg en.

Maura kunne antagelig tillate seg flere enn som så. Alle klærne hennes var blitt for vide. Det var utrolig hvor lite matlyst hun hadde. –Forsyn dere med kaffe eller te eller hva dere vil ha. Alt står på disken. Jeg har tenkt at vi kan sitte her borte i hjørnet.

Hun viste dem bort til disken der kaffen sto, og rakk å se April henge opp forkleet sitt. Josh Kimball hadde kommet for å avløse henne på kveldsvakten. Han vinket og smilte det sjarmerende smilet sitt, og hun klarte å klistre på seg et lite smil. Josh var solbrun i ansiktet etter mange timer i snøen, men hvit rundt øynene der skibrillene stengte solen ute.

–Jeg stikker. Vi snakkes, sa April og tok jakken sin.

–Takk for alt sammen. Lykke til med nattpatruljen. Ser deg i morgen.

–Absolutt, sa April og åpnet døren idet et par kom inn i butikken. Plutselig forsvant all luften ut av lungene til Maura.

Det var mannen hun hadde sett en halvtime tidligere som kom inn på kafeen. Han hadde den samme upraktiske skinnjakken på seg, det samme mørke, bølgete håret og det samme skjerfet.

I den opplyste butikken så hun at hun hadde tatt feil.

Denne mannen var ikke bare litt lik på Jackson Lange.

Han var så definitivt Jackson Lange.

I et vilt øyeblikk dukket halvglemte minner opp i hjernen hennes, slike som man gjemmer på når man er ung og impulsiv og forelsket. Første gang han holdt henne i hånden i en mørk kinosal, da de betrodde seg til hverandre mens de satt på en solvarm kampestein oppe i dalen, hvordan kroppene deres hadde viklet seg inn i hverandre. Hvordan hun hadde funnet en helt egen ro sammen med ham –før hjertet hennes ble knust, og frykten fortsatte å gnage i henne etter at han hadde dratt.

Noen sa noe til henne. Det var visst Evie, tenkte hun fjernt, men hun klarte ikke oppfatte ordene.

Jack hadde lovet å aldri sette sin fot i Hope’s Crossing igjen, med all den voldsomme besluttsomhet som bare en atten år gammel mann kunne besitte.

Men her var han.

Ja da. Som om hun trengte noe mer til å minne om at julen var en plage. Dette var virkelig toppen på kransekaken –at Jackson Lange kom inn i butikken hennes med sin utvilsomt nydelige kone for å ta en cappuccino, eller kanskje kikke litt i bokhyllene. Kanskje på reisestoff, eller på den lille, men utsøkte hyllen med bøker om arkitektur.

Og så midt i lesesirkelkvelden hennes, for sikkerhets skyld.

Hun kunne jo bare overse ham. Hvis hun dukket ned bak en kartong med bøker, ville han nok ikke legge merke til henne. Han ante nok ikke at hun drev denne butikken, hvordan kunne han nå vite det? Hun kunne sende en ansatt bort for å følge ham til den fjerneste avkroken i butikken, vekk fra lesesirkelen. Eller Josh kunne komme bortom med alle de flotte snowboardkjører-musklene, og kaste ham ut i kulden. Hun hadde aldri hørt om en bokhandel med sin egen utkaster, men en måtte være den første.

For sent. Han snudde seg i samme øyeblikk, og det blå blikket møtte hennes. Hun så at han kjente henne igjen. Ikke bare det, men han virket ikke overrasket, det var nesten som om han hadde kommet hit for å se etter henne. Det var selvsagt umulig. I løpet av de siste tjue årene hadde han ikke løftet en finger for å finne henne. Ikke det at det ville krevd så mye arbeid av ham. Hun hadde ikke dratt noe sted.

Tiden hadde behandlet ham godt, så hun. Tenåringsgutten som hadde vært dyster og sint og utrolig flott i tenåringsjentenes øyne, var blitt en sexy mann med intense blå øyne, en fast munn og den bestemte kjeven som kanskje var det eneste han hadde til felles med faren sin.

–Går det bra med deg?

Hun klarte å flytte blikket, og så at moren hennes så bekymret på henne. –Hva?

–Du ble så blek, kjære deg. Og jeg har spurt deg tre ganger nå om du har laget disse deilige trøflene. Hva er i veien?

–Jeg… begynte hun og kom ikke på mer å svare. Alle hjernecellene hennes hadde tydeligvis gått til streik samtidig.

Han kom mot henne. Hun så at han tok ett og ett skritt i hennes retning. Hun ble svett i håndflatene og kjente at blodet forsvant fra hodet. Det gjorde det ikke noe lettere for henne å formulere en hel setning.

Panikkslagen snudde hun seg vekk. Kanskje hun kunne stryke ut de siste to minuttene og late som om det bare hadde vært et utdrag fra et av marerittene hennes.

–Ja, jo da. Jeg har laget de trøflene. Det er ikke så vanskelig. Det gjelder bare å tilsette fløten langsomt, og bruke gode råvarer…

Hun begynte på en omstendelig forklaring om de hjemmelagede sjokoladekulene, men ordene ebbet ut da hun skjønte at ingen fulgte med. De sto bare og stirret på et eller annet like over skulderen hennes.

–Men her er du jo! utbrøt Mary Ella. –Å, kjære deg. Jeg er så glad for at du rakk det. Jeg trodde ikke du kom før til helgen!

Moren hennes feide forbi henne med utstrakte armer. Ok, dette måtte være et mareritt. Så vidt hun visste, var det ingen grunn til at Mary Ella skulle vite om Jack i det hele tatt. De hadde holdt forholdet sitt hemmelig den sommeren, siden det var et slikt kaos i begges hjem.

Maura lurte på hvilket parallelt univers hun hadde havnet i, og tvang seg til å snu seg. Mary Ella sto ikke og klemte Jack, hun klemte noen som sto bak ham. Da moren flyttet seg, fikk Maura se hvem det var, og hun kjente at hun ble kald innvendig.

Hennes nitten år gamle datter Sage sto et halvt skritt bak Jackson Lange, så vidt synlig bak de brede skuldrene hans.

Omsider begynte hjernen hennes å pumpe ut meldinger i en rasende fart, og ingen av dem var hyggelige.

Sage. Sammen med Jackson Lange.

De to, i samme rom. Ikke bare i samme rom, men under en meter fra hverandre.

Hun hadde aldri hatt noe anfall av panikkangst, trass i at hun hadde gjennomlevd skjærsilden de siste åtte månedene, men hun følte at det var et på vei nå. Hjertet hennes hamret, og hun kjente hvert pulsslag i brystet, i halsen, i ansiktet. –S… Sage.

Datteren sendte henne et langt blikk, men for første gang var det ellers så uttrykksfulle ansiktet hennes vaktsomt.

Hun skjønte det.

Maura visste ikke hvorfor hun var så sikker, siden datterens ansikt virket så lukket, men hun forsto på en eller annen måte at Sage kjente sannheten. Omsider. Etter nesten tjue år.

–Hvem er vennen din, kjære deg? spurte Mary Ella og tok et skritt i retning av Jack. Hun så undersøkende på ham, som om hun trodde hun kjente ham igjen, men ikke var helt sikker.

–Dette er Jackson Lange. Du har kanskje hørt om ham. Han er en ganske kjent arkitekt.

Maura oppfattet at venninnene hennes ble litt oppglødde. Det var en ganske kjent sak at Hope’s Crossing hadde fostret en mann som mange regnet som den nye Frank Gehry.

Mary Ella fikk et kjølig uttrykk i ansiktet og tok et skritt bakover. –Ja visst. Sønnen til Harry.

–Akkurat det uttrykket har jeg visst ikke hørt på lenge, sa han. Det overrasket henne ikke at stemmen hans var blitt dypere og mer sexy. Den rislet nedover ryggraden hennes.

–Ja. Sønn av Harry Lange, sa Sage og mønstret henne igjen. –Og han er ikke vennen min. Egentlig. Han er faren min.

Maura gispet. Ja vel. Da var det klart.

Denne julen hadde nettopp gått rett til topps på dritt-barometeret.

